**PREDKLADACIA SPRÁVA**

Návrh zákona, ktorým sa mení a dopĺňa zákon č. 218/2013 Z. z. o núdzových zásobách ropy a ropných výrobkov a o riešení stavu ropnej núdze a o zmene a doplnení niektorých zákonov v znení neskorších predpisov (ďalej len „návrh zákona“) sa predkladá najmä z dôvodu, že doterajšia aplikačná prax ukázala v ojedinelých prípadoch komplikácie pri vynucovaní zákonných a zmluvných povinností niektorých vybraných podnikateľov, ktorí neplnili svoje povinnosti podľa zákona č. 218/2013 Z. z. o núdzových zásobách ropy a ropných výrobkov a o riešení stavu ropnej núdze a o zmene a doplnení niektorých zákonov v znení neskorších predpisov (ďalej len „zákon č. 218/2013 Z. z.“) a zmluvy o zabezpečení udržiavania núdzových zásob (ďalej len „zmluva“) uzatvorenej s Agentúrou pre núdzové zásoby ropy a ropných výrobkov (ďalej len „agentúra“).

Okrem toho poslednú novelizáciu zákona č. 218/2013 Z. z. bolo potrebné vykonať iba v dôsledku technickej zmeny, resp. prečíslovania niektorých ropných výrobkov v príslušnom európskom nariadení upravujúcom spoločný colný sadzobník. Taká situácia sa môže opakovať aj v budúcnosti, a preto nie je žiadúce, aby kvôli tomu bolo znovu potrebné novelizovať zákon č. 218/2013 Z. z. Potrebné je precíznejšie upraviť proces hlásenia údajov z Finančného riaditeľstva Slovenskej republiky pre agentúru, aby bol tento postup v súlade s ostatnými právnymi predpismi v oblasti správy daní. Je tiež potrebné zmeniť termín pre nahlásenie evidencie núdzových zásob Slovenskej republiky Európskej komisii v súlade s platným znením smernice Rady 2009/119/ES zo 14. septembra 2009, ktorou sa členským štátom ukladá povinnosť udržiavať minimálne zásoby ropy a/alebo ropných výrobkov (Ú. v. ES L 265, 9.10.2009).

Právna úprava podľa návrhu zákona umožní agentúre uzatvárať zmluvu iba s tými vybranými podnikateľmi, ktorí voči nej nemajú žiadne nesplatené záväzky. S vybranými podnikateľmi, ktorí si neplnili svoje povinnosti zo zmluvy, bude možné vypovedať zmluvu, čo bude pre nich mať príslušné následky podľa zákona č. 218/2013 Z. z. Ostatné úpravy technickej povahy z vyššie uvedených dôvodov zabezpečia lepší súlad s príslušnou európskou legislatívou a plynulejšiu spoluprácu agentúry s Finančným riaditeľstvom Slovenskej republiky v súlade s všeobecne záväznými právnymi predpismi v oblasti správy daní.

Návrh zákona obsahuje aj legislatívno-technické úpravy súvisiace s aktualizáciou kódov kombinovanej nomenklatúry colného sadzobníka v prípade zmeny týchto kódov podľa európskej legislatívy a úpravu niektorých ustanovení súvisiacich s hlásením údajov z Finančného riaditeľstva Slovenskej republiky pre agentúru.

Návrh zákona nie je predmetom vnútrokomunitárneho pripomienkového konania.

Návrh zákona nebol predmetom predbežného pripomienkového konania vzhľadom na skutočnosť, že nebol identifikovaný ani jeden z vybraných vplyvov. Návrh zákona bol v dňoch od 21. apríla 2021 do 11. mája 2021 predmetom medzirezortného pripomienkového konania a na ďalšie prerokovanie sa predkladá bez rozporov.

Účinnosť návrhu zákona sa navrhuje od 1. decembra 2021, čím sa zabezpečí dostatočne dlhá legisvakančná lehota.